정조 23년
咸悅縣監李寅采疏曰伏以臣荷再造罔極之恩起十年不調之蹤前後忝叨皆隕自天蚤夜攢祝圖報無地縣任再除猥降欲試之特旨倉漕初領濫蒙匪頒之殊錫而前席賜接獲近耿光恩諭之諄複勉飭之勤懇又非如臣疎賤所可得者臣感泣銘鐫退還職守期以殫竭奔走爲事少伸糜粉隕結之忱第玆南土荐遭大侵民情嗷嗷如在焚溺而緣臣庸駑疎闇不能出一謀發一慮以效拯救之責日夕惶悶靡所容措此際伏奉聖旨深軫民隱許令文倅條陳弊瘼猗歟大聖人憂恤黎元博採衆謀之盛德至意誠不勝欽仰贊誦之至以臣無似猥忝法從之列亦在可言之數而第臣才識昏短揣摩無素回顧其中倥倥然無可以仰塞明旨者故徊徨囁嚅閱歲而不敢言今則春序已闌群言畢陳而臣獨終始含默以孤翕受之聖意則亦非臣分之所敢出也玆敢以臣待罪此邑以來一年之間耳目之所睹記胸中之所隱度者爲殿下陳之伏願殿下勿以人微而忽之少垂察焉臣竊伏念生民疾苦不一其端而良役之不均最爲今日之痼弊今欲以蔀屋之艱難達於黈纊之聽而不以此爲先則失其緩急之序而許多說弊終不免隔靴爬癢之歸矣臣竊料今日升平日久生齒日繁戶口有增於前軍額無加於舊宜其戶有餘丁軍無闕額而今也反是名載軍籍者除非兒弱之苟充多是流離之虛錄而一丁有闕括一里而未得塡代一夫徵布擧一族而盡被侵擾此其故何也一則民無定分而冒托閑遊者衆一則民無定居而蝙蝠倖漏者多故也臣謹按易履之大象曰辨上下定民志上下有辨民志有定然後紀綱可立風俗可淳而良役之可均特其效驗中一事耳今也上下無辨民志不定名分日紊奸僞日滋鄕曲之民乃祖乃父名編軍伍世世納布者若子若孫纔積十斛之麥遽懷匪分之望峩冠闊袖假裝儒士之貌樣農社市途濫竊生員之稱號軍錢之督羞之若浼良丁之侵避之如仇或投托於武斷之家或出入於貴勢之門左右干囑百計圖頉而此猶不足以永久免役則闔族鳩財圖出僞譜只取姓字之同不分某鄕之貫換易父祖誣成派系誇耀鄕里自稱班族傷倫敗俗已無可言而犯分凌上職此爲階及其一遭侵役衆族竝起着袍穿鞋抱譜入庭錦帕珍裹粧䌙燦然而取而考之則莫非名碩之裔胄勳閥之雲仍爲守令者莫辨眞僞一例許頉於是乎稍饒之民率皆閑遊而軍額有數不可不塡則所充定者皆是朝東暮西傭雇流丐之類此輩今日捧疤明日逃去而十年之內例不得代定故每當徵納之際不得不侵責於隣族而五家之隣逃丁必有一二十寸之族流戶或至三四則以一人而應數人之役不數年而破一家之産爲隣爲族者終亦必至於流散而隣又徵隣族又徵族一年二年十室九空顧今生民切骨之瘼無大於此而苟究弊源專由於僞譜之盛行而冒錄之滋多也如欲亟矯此弊莫如先禁僞譜而僞譜之禁自有至要不煩之道蓋活字之爲用誠是文苑之絶寶旣自國家設置鑄字所印行大小文字則有非私人所敢擅用而近年以來閭巷之間私藏活字者處處有之費入不多而印出至易故私家文字之無補於世敎不足以傳後者動輒印布已成弊風至於族譜活印其弊尤甚受一民之錢印一人之派而頃刻排比手分現化攢那字行變換板次入錄易於謄寫可徵同於鋟梓此誠奸民避役之捷徑隣族受害之肯綮臣謂自今以後姓譜非板刻印本一切嚴禁而私藏活字者與私鑄錢同律然後可以杜冒錄閑遊之弊可以除隣族侵徵之患而其於正名分立紀綱之道不可謂無助也至於最下至愚之氓財産不足以發身計慮未及於僞譜而其謀避軍役之心愈拙愈巧間於齊楚遷徙無常東竄西匿殆同迷藏入役於此縣則輒稱彼邑之先充被侵於新居則假托故土之已簽呼訴紛紜情僞難辨所憑信者不過公文互移而所謂公文或出於色吏舞文之手爲官長者以其無關於本邑軍政不加致察循例署給而隣比之間不能億逆互相頉給以爲常事於是乎離鄕僑居者巧避其役安土重遷者偏受其害其爲良役之不均無異於冒錄僞譜之弊而此亦有不難矯者蓋號牌之法所以知民口數考民居住辨民役名者而近來此法廢弛無牌之民十居七八其有役無役不可以名面識別故無役者得以兩避有役者不免疊侵而一去其鄕生死莫憑則逃故虛錄之弊隣族替徵之冤亦其理勢之所必有也臣謂自今以後申明舊制凡軍民之疤定者卽其日造給木牌其姓名居住年歲髥疤依式詳刻分明印烙以防僞牌之弊而使之各佩其牌一依京軍門腰牌之規則軍民之移居他邑者不待文移以此憑驗民無疊役之冤官無見瞞之患而移來者考其牌移文于本邑使知某民某役者之居在某處物故者亦考其牌移文于本邑使知某民某役者之死於何時則逃者之徵番有路死者之塡代無滯而隣族之徵不期祛而自祛矣且有役者不得以移居而免徵無役者不得以飾詐而避役則奸竇自閉而民居有恒閑丁自裕而軍額無闕此豈非均良役矯民弊之要務乎臣又伏念本縣之有漕倉其來已久而創設之初量劃漕需非不從優使之每存贏餘以備不虞而中年以來松山漸不如古船材率多苟充且本倉船泊處甘水長滀船板易朽新添造年限雖或未及而倉官審知其決不可駕海則多有報營徑改之時故二三隻船之全改添造幾乎無歲無之而漕需年年耗縮以其應捧每不足於應下故隨其不足之數倉官報于營門以本縣所在留庫還米充數貸用而擬待漕需之或剩逐旋補償者已成謬例蓋出於不獲已也數十年來漕需每縮而無剩故還米有貸而無償積年流貸未報之數至於一千六百餘石之多而本縣留庫還米徒有虛簿實無見儲矣夫還穀之虛留無實固已萬萬寒心而每遇水旱之災只將還分之穀除其停退之數則無以塗抹於賑糴故必移粟於遠邑而徒煩往來之勞費未有賙救之實效邑民之轉益困弊荒政之莫可措劃專由於此而漕船之添改無時可已漕需之耗縮無歲不然則待剩還報殆近於俟河之淸而本縣終必爲無糴之邑矣用於漕需旣無所指徵責償名以還穀又不可一任虛留而變通之策無他道焉臣竊以爲道內列邑中民多穀少處留庫還米量宜均排加分取耗每於年終勘簿之際以本縣還分耗條相換移錄以償此數而未充數之前各樣耗穀作錢切勿區劃於本邑則不過數年自當盡償在國計少無加損而其爲實倉儲蘇民弊之道所關非細矣臣又伏念本縣以內浦界首孔路使星之南下者半由此過而北自林川郡境越津抵邑治爲二十五里自邑治南距臨波縣界又爲十五里前後四十里之間道路之修治馬軍之陪把以至於船隻之捉待無不用民之力而使星入縣則例不免下屬徵求之弊故所謂情債浮費皆取辨於民庫濟州歲貢馬及黑牛上來時每間年一次取路於本縣故牛馬牽軍價亦出於民庫而本官之新舊夫刷價亦自民庫取用矣自壬子年漕倉新定式後本官騎船領納而兩年漕運定爲瓜限然而兩年之無事竣役又未易故壬子之距戊午爲七年而邑倅之遞易爲六次則迎送刷價幾乎無年不有而民庫之財遂以竭矣民庫旣竭則輒收斂於民結而自此以後邑民之貽弊必將逐年而增加矣若此不已不出十年民將盡散邑不爲邑而目今救弊之道唯有一策使星之往來也自林川歷韓山越津而抵臨陂則路不甚迂濟州貢馬黑牛之上來也自臨陂越津由韓山而向林川則其路亦然從今以後皆由此作路而本縣界首邑之役特爲革罷則一年之內民庫所費蠲除不少而科外結斂之弊自可以永祛矣難之則或以爲除弊於本縣則生弊於他邑此則有大不然者林川臨陂則自來支站之邑少無損益獨韓山一郡不免替當本縣之役然而彼則非數遞之邑而民力有裕此則有數遞之弊而民力方竭察其贏乏移此就彼亦何不可之有哉伏願以此分付於湖西南兩道臣使之往復從便改路則本縣之民庶可以少蘇而不至於難保矣臣仍伏念本縣之爲邑介於兩湖之交八道商舶之所湊集七邑稅民之所都會其民捨本逐末其俗好利健訟刀錐之微輒事鬪狼錙銖之爭必至速獄故詞訟之繁無減於劇邑數日廢務則牒訴雲委決非可以久曠數遞之官而以聖堂倉領運之故自正月迄于三月邑倅捧稅於奔走無一日在衙邑務民訴不免屬之餘事則雖在縣境與曠官無異及其裝發之後候風駕海到處淹延往還之間動費三朔而公門百事許久抛置安有一年之內强半曠務而邑不受弊民不受病者乎是以斗小之邑百瘼蝟集而爲其官者自處以五日京兆惟冀再漕之無事未遑一弊之釐革加之以送舊迎新歲以爲常民困財竭如上所陳若不亟改此規則雖使龔黃相承實無以蘇邑弊而祛民瘼矣臣旣叨守此邑疏陳弊瘼而捨此則無可先者但由前則或近於憚勞由後則亦涉於惜去主臣鄭重不敢言者久矣今則捧稅垂畢再運將發庶可以言之無嫌故玆敢冒昧而陳之伏願下詢廟堂與道臣自明年以後更依壬子前舊規本官則只令監船監捧而使群山僉使分載運納以除本官久曠數遞之弊則爲民邑矯救之方無有大於此者矣臣又伏見綸音下者勤咨農務博求農書固邦本重民天之意丁寧懇惻溢於十行雖大舜之耕稼取人文王之卑服卽功誠無以過之也草野之士畢陳經綸岳牧之臣咸思對揚臣亦忝在守土之列宜效一得之愚而臣本疎迃無比菽粟不辨利農之方全所昧昧故不敢不知爲知未信而言然而第伏念相土宜興土功者勸農之急務也紓民力和民心者勸農之大本也民力未紓民心未和則雖有周官辨壤之法夏后治洫之制民不肯盡力而農以之不登矣顧今十數年來飢荒之稠荐殆往牒所罕而民生之困瘁莫此時爲甚幸賴我聖上宵旰憂民至誠惻怛日月之明無隱不察雨露之澤無涸不沾還餉也軍布也保米也奴貢也凡出於民者隨歉隨停愈往愈摯至於災結之優劃則不惜經費之有損賑政之普施則惟恐一民之不獲域內含生之類莫不感恩飽德淪肌浹骨濱死者更生荷擔者安堵民力之紓民心之和無以加矣而宸誠之所感應物理之所必反天用降康民用乂安者可以執左契以俟矣然而民之所憂者有之前冬了糴括龜已盡今春徵稅童羖又出而十口延活之資百畝耕耘之費官糶私貸動倍宿逋雖獲小豐所收未當其所償而若又重之以屢歲蠲停之債一時催督則民將不堪無異荒歲以是爲慮或不免惰其農功其勢似或然矣而其情誠亦慽矣譬如大病之人雖幸甫起而餘症未祛元氣未復遽又責之以完人失其節宣之宜則病必復作而終至於不可醫矣伏願殿下益軫壽民之方每存小愈之戒勿以歉歲之旣往而遽忘其殿屎之苦勿以來秋之小登而或忽其撫摩之道博詢廊廟冞勤懷保之策預飭藩邑先示不擾之意俾海隅蒼生耘夫竈婢咸知我聖上視民由己先憂其憂痌瘝之念靡懈於夙宵惠鮮之澤無間於豐歉則奚但反憂爲喜改惰從勤抑亦感人心而召和氣回荐歉而致屢豐臣竊以爲勸農之大本不可捨此而他求也凡臣所陳淺陋猥瑣無足採擇而適叨近民之官目見切時之弊方當可言之會不敢不以聞惟聖明恕其僭而察其愚幸甚臣無任云云省疏具悉姓譜非板刻一切嚴禁而私藏活字者與私鑄錢同禁然後可以除隣族侵徵之患事腰牌事本縣還耗換償與未充前耗依錢勿劃事漕船領運依壬子以前舊規事竝令廟堂粘啓稟處勿定內浦界首邑事令廟堂分付兩湖伯其便否同議狀聞事分付